የድሬዳዋ ከተማ አስተዳደር በኮሮና ምክንያት እንቅስቃሴን ሊገድብ እንደሚችል አስታወቀ
አዲስ አበባ፡- አካባቢው ለኮሮና ቫይረስ (ኮቪድ 19) ተጋላጭ በመሆኑ የስርጭት ሁኔታው ታይቶ ማንም ሰው ከቤቱ እንዳይወጣ ሊታገድ እንደሚችልና የከተማው ነዋሪ ቅድመ ዝግጅት ማድረግ እንደሚገባው የድሬዳዋ ከተማ አስተዳደር አስታወቀ። የከተማ አስተዳደር ጤና
ቢሮ ኃላፊ ወይዘሮ
ለምለም በዛብህ ለጋዜጣው ሪፖርተር
እንደገለጹት፤ የኮሮና ቫይረስ
(ኮቪድ 19) ድሬዳዋ
ላይ ካሳደረው ስጋት
አንጻር የስርጭት ሁኔታው
ታይቶ እንቅስቃሴ ሊገደብ
ስለሚችል የከተማው ህብረተሰብ
ዝግጁ እንዲሆን መልእክት
አስተላልፈዋል። እስካሁን ቫይረሱ በሰውነታቸው የተገኘባቸው ሰዎች በለይቶ ማቆያ የነበሩ መሆናቸውን ጠቅሰው፤ ግን ‹‹በከተማው ወይም በገጠር ከህብረተሰብ ናሙና ተወስዶ ተመሳሳይ ምልክት ከተገኘ ሙሉ ለሙሉ እንቅስቃሴን ከማቆም ወደኋላ አንልም›› ብለዋል። የመተንፈሻ አካል ህመም ያለባቸው ሰዎች ናሙና እየተወሰደ መሆኑን ገልጸው፤ አንድም ሁለትም ሰው ከተገኘ ከተማን ወደመዝጋት እንሄዳለን ብለዋል ወይዘሮ ለምለም። ማህበረሰቡ በሃይማኖት አባቶች፣ በመንግስትና በጤና ባለሙያዎች የሚተላለፉ መልእክቶችን መተግበር እንዳለበት አሳስበው፤ ችግሩ ሊሰፋና ከቁጥጥር ውጪ ሊሆን ስለሚችል ህብረተሰቡ አቅሙ በፈቀደ መጠን ድጋፍ እንዲያደርግ ጠይቀዋል። ባለሀብቱ በቁሳቁስና በገንዘብ እያደረግ ስላለው ድጋፍ አመስግነው፤ ‹‹የከተማው እንቅስቃሴ ቢዘጋ የችግሩ ስፋት እስከምን እንደሚዘልቅ መገመት አንችልም፣ በጣም ተጋላጭ በመሆናችን አሁንም ባለሀብቱ በአይነትና በገንዘብ የሚያደርገው ድጋፍ ተጠናክሮ ይቀጥል›› ብለዋል። ህብረተሰቡ የቫይረሱን ስርጭት ለመከላከልና ለመቆጣጠር እያደረገ ያለውን አስተዋጽኦ፣ እገዛ በተለይም ከጂቡቲ ተመላሽ የሆኑ የህብረተሰብ ክፍሎችን በመጠቆም እያደረገ ያለው ተሳትፎ የሚበረታታ መሆኑን የጠቆሙት ወይዘሮ ለምለም ፤ ይህንንም አጠናክሮ በመቀጠል ራሱን ከበሽታው እንዲከላከል ጠይቀዋል። የድሬዳዋ ከተማ ለይቶ ማቆያ ቦታን በሶስት ዓይነት ደረጃ ማዘጋጀቱን ጠቁመው፤ የመጀመሪያው በላቦራቶሪ ምርመራ ታማሚዎችን በመለየት የሚታከሙበት ትልቅ ሆስፒታል ሲሆን፤ ሁለተኛው ከኮቪድ 19 ጋር ተቀራራቢ ምልክት ያሳዩ ሰዎች ናሙና ተወስዶ ውጤቱ እስኪታወቅ ድረስ የሚቆዩበት ነው። ሶስተኛው ደግሞ ከጂቡቲ ተመላሾችንና ተጠርጣሪዎችን ለይቶ ለማቆየት የሚውል ስፍራ መሆኑን አብራርተዋል። ምርመራው የሚከናወነው ናሙና ወደ አዲስ አበባ ከተማ እና ሐረር በመላክ መሆኑን የጠቆሙት የቢሮ ኃላፊዋ፤ የመመርመሪያ ማሽኑን በድሬዳዋ ከተማ የማስገባት ስራ እየተሰራ እንደሚገኝ ፤ ከስድስት ወራት በፊት የክልል ቤተ ሙከራው አጋጥሞት በነበረው የእሳት ቃጠሎ ከጥቅም ውጪ በመሆኑ የተገነባው አዲስ ቤተ ሙከራ ስራ እንደተጠናቀቀ ማሽኑን በማስገባት ስራ ለማስጀመር ርብርብ እየተደረገ መሆኑን አመልክተዋል። በገጠርና በከተማ ለለይቶ ማቆያነት የሚያገለግሉ ትምህርት ቤቶችን የመለየት፣ ለመተኛ የሚያስፈልጉ ቁሳቁሶችን፣ የውሃ፣ የመብራትና የመጸዳጃ ቤት መሰረተ ልማቶችን የማሟላት ስራ እየተሰራ እንደሚገኝ ወይዘሮ ለምለም ተናግረዋል። ጭነት ይዘው የሚገቡ ተሽከርካሪዎች ላይ የጸረ ተህዋሲያን መድኃኒት ርጭት እየተደረገ እንደሚገኝም የጠቆሙት ወይዘሮ ለምለም፤ አሽከርካሪዎችም የሙቀት ልኬት ከማድረግ ባሻገር ለተወሰነ ጊዜ ከቤተሰብ ሳይቀላቅሉ እራሳቸውን ለይተው እንዲቆዩ ምክር በመስጠትና አድራሻቸውን በመያዝ ክትትል እንደሚደረግ ጠቁመዋል። ከተማዋ ያላትን ከፍተኛ ተጋላጭነት ከግምት ውስጥ በማስገባት ከአጎራባች ክልሎች፣ ከህብረተሰቡና ከጸጥታ አካላት ጋር በመቀናጀት ከጂቡቲ የሚመጡ ዜጎች ወደ ከተማ ሳይገቡ ለይቶ ለማቆየት እየተሰራ እንደሚገኝም አብራርተዋል። በለይቶ ማቆያ ለሚገኙ ዜጎች አስፈላጊ የህክምና ቁሳቁስና ምግብ በማቅረብ ክትትል እየተደረገ ነው። ቀደም ብለው በጭነት ተሽከርካሪ የገቡ ሰዎች ወደ ድሬዳዋ ዩኒቨርሲቲና ሁለተኛ ደረጃ ትምህርት ቤቶች መግባታቸውን ተናግረው፤ ድሬዳዋ ዩኒቨርሲቲ በገቡት ላይ በተደረገው ምርመራ ስድስት ሰዎች በኮሮና ቫይረስ መያዛቸው ተረጋግጧል። በሁለተኛ ደረጃ ትምህርት ቤቶች ውስጥ የገቡትም የቆይታ ጊዜያቸው ሲጠናቀቅ ምርመራ እንደሚደረግላቸው ተናግረዋል። በከተማዋ የኮሮና ቫይረስ የተገኘባቸው የመጀመሪያዎቹ ሁለት ሰዎች በተደረገላቸው ህክምና አገግመው ከቫይረሱ ነፃ መሆናቸው ተረጋግጦ ወደ መኖሪያ ቤታቸው መግባታቸውን አስታውቀዋል።በአስቸኳይ ጊዜ አዋጁ መሰረት በአስገዳጅ ሁኔታ ተግባራዊ የሚደረጉ ጉዳዮችን እየለዩ መሆናቸውንና አሁን ባለው ሁኔታ ግን የጤና ባለሙያዎች በሆቴሎች እየተከፈላቸው እንዲቆዩ መደረጉን ጠቁመዋል። በቀጣይ የግል ዩኒቨርሲቲዎችና ሌሎችንም በመለየት የባሰ ሁኔታ ከመጣ እነዚህን ተቋማት የመጠቀም ሁኔታ እንደሚኖር አመልክተዋል።ወይዘሮ ለምለም ‹‹ህብረተሰቡ ለወረርሽኙ ስጋት ምላሽ ለመስጠት እየተሯሯጠ ሙሉ ትኩረቱንም በሽታው ላይ አድርጓል፤ ትብብሩም አበረታች መሆኑን በመግለጽ ችግሩ እንዳይሰፋ አቅም በፈቀደ መልኩ እየተሰራ በመሆኑ በሽታው አዲስ ይሁን እንጂ ብዙ አስቸጋሪ ይሆናል የሚል እምነት የለኝም›› ብለዋል።አዲስ ዘመን ሚያዚያ 14 ቀን 2012 ዓም ዘላለም ግዛው